ESSO เนื้อหอม พุ่งกว่า 10 % รับข่าวกลุ่มทุนเล็งเทกโอเวอร์
ESSO ณ เวลา 10.54 น. ราคาอยู่ที่ 7 บ. บวก 0.65 บ. หรือ 10.24% มูลค่าซื้อขาย 278.52 ลบ. ขณะที่เช้านี้ (17 เม.ย.) แหล่งข่าวระบุว่ามีกลุ่มทุนทั้งยุโรป-เอเชียสนใจเข้าเจรจาเพื่อซื้อกิจการ ESSO หลังจากมองภาพรวมธุรกิจยังต่อยอดในอนาคตได้จำนวนมาก
17 เม.ย. 2558

ผู้สื่อข่าวรายงานว่า ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 10.54น. ราคาอยู่ที่ 7 บาท บวก 0.65 บาท หรือ 10.24% สูงสุดที่ 7 บาท ต่ำสุดที่ 6.55 บาท มูลค่าซื้อขายที่ 278.52 ล้านบาท ขณะที่ดัชนีตลาดหุ้นไทยโดยรวมบวก 0.06%
โดยปัจจัยที่ส่งผลให้ราคาหุ้นมีการปรับตัวขึ้นแรงคาดว่ามาจากประเด็นที่เช้านี้ แหล่งข่าววงการพลังงาน เปิดเผยว่า ปัจจุบันมีกลุ่มทุนทั้งยุโรป และเอเชียให้ความสนใจเข้ามาเจรจาเพื่อขอเสนอซื้อกิจการ (เทกโอเวอร์) ESSO จำนวนมาก เนื่องจากมองภาพรวมธุรกิจยังสามารถต่อยอดธุรกิจในอนาคตได้เป็นจำนวนมาก โดยล่าสุดทางกลุ่มทุนยุโรปได้ว่าจ้างที่ปรึกษาทางการเงินเพื่อทำดีลดังกล่าวเป็นที่เรียบร้อยแล้ว
ส่วนภาพธุรกิจปี 2558 สดใส ทุ่มงบ 1-2.2 พันล้านบาท เร่งปรับปรุงโรงกลั่นและโรงงานปิโตรเคมีแถมปักธงขยายปั๊มเพิ่มหัวจ้าย E20 จากปัจจุบันมีปั๊มเพียง 520 แห่ง มั่นใจขยับชั้นมาร์เก็ตแชร์ยอดขายปลีกน้ำมันเป็นเบอร์ 2 ของประเทศ เชื้อค่าการกลั่นพุ่ง ลุ้นไตรมาส 1/2558 พลิกกำไร
ด้านบล.ธนชาต ระบุในบทวิเคราะห์ฯแนะนำ “ซื้อ” หุ้น ESSO เนื่องจากราคาหุ้นดีดตัวฟื้นขึ้นพร้อมปริมาณการซื้อขายเพิ่มสูงขึ้นโดดเด่น มีสัญญาณซื้อจากการเรียงตัวตัดกันของเส้นค่าเฉลี่ย 7 และ 14 วัน สอดคล้องกับเครื่องมือ MACD ที่พลิกกลับมาเป็นบวก คาดว่าจะสามารถแกว่งตัวขึ้นได้ต่อเนื่อง มีแนวต้านแรกบริเวณ 6.80 บาท และเป้าหมายถัดไปบริเวณเส้นค่าเฉลี่ยระยะ 3 ปีที่ 7.10 บาท ส่วนแนวรับ 6.20/6.00 บาท และมีจุดตัดขาดทุน 5.80 บาท